கிறிஸ்தவர்களுக்கு எதிரான பௌத்த மறுமலர்ச்சி இயக்கத்தின் தோற்றம் இந்த பின்னணியிலேயே தொடங்குகிறது. பௌத்த மறுமலர்ச்சி இயக்கத்தின் தலைமையை ஏற்று நடத்தியவர்கள் கரையோரப் பகுதிகளைச் சேர்ந்த கராவ, சலாகம, துராவ ஆகிய சாதியினரே. போர்த்துக்கேயர் காலத்திலிருந்தே கிறிஸ்தவ மதமாற்றத்திற்கூடாகவும், தேசிய மதங்களின் மீதான அடக்குமுறைகளாலும் பௌத்த மத நடவடிக்கைகள் வீழ்ச்சியுற்றிருந்தது. அதேவேளை மலைநாட்டு சிங்களவர்கள் மத்தியில் பௌத்தம் தழைத்தோங்கியிருந்ததன் காரணம் காலனித்துவத்தால் 3 நூற்றாண்டுகளாக கண்டி கைப்பற்றப்படவிலை என்பதும், அந்த காலப்பகுதியில் பௌத்த மதத்தை கண்டி அரசர்கள் தொடர்ச்சியாக பாதுகாத்து வளர்த்து வந்திருக்கிறார்கள் என்பதும் தான்.